CELEX ID: 32010R0305
Publication Date: 2010-04-14

Document:
KOMISIJOS REGLAMENTAS (ES) Nr. 305/2010
2010 m. balandžio 14 d.
kuriuo pakeičiami Tarybos reglamento (EB) Nr. 673/2005, nustatančio papildomus importo muitus tam tikriems Jungtinių Amerikos Valstijų kilmės produktams, I ir II priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. balandžio 25 d. Tarybos reglamentą (EB) Nr. 673/2005, nustatantį papildomus importo muitus tam tikriems Jungtinių Amerikos Valstijų kilmės produktams (1), ypač į jo 3 straipsnį,
kadangi:
(1)
Jungtinėms Amerikos Valstijoms nesuderinus tolesnio dempingo ir subsidijų kompensacijų akto (toliau - TDSKA) su Pasaulio prekybos organizacijos (toliau - PPO) susitarimų įsipareigojimais, Reglamentu (EB) Nr. 673/2005 tam tikriems importuojamiems Jungtinių Amerikos Valstijos kilmės produktams nuo 2005 m. gegužės 1 d. nustatytas papildomas 15 % ad valorem muitas. Remdamasi PPO leidimu sustabdyti lengvatų taikymą tam tikriems Jungtinių Amerikos Valstijos kilmės produktams, Komisija kasmet priderina sustabdymo lygį prie TDSKA tuo metu Europos Sąjungai panaikintų arba sumažintų lengvatų lygio.
(2)
TDSKA išlaidos pastaraisiais metais, apie kuriuos turimi duomenys, yra susijusios su 2009 finansiniais metais (nuo 2008 m. spalio 1 d. iki 2009 m. rugsėjo 30 d.) surinktų antidempingo ir kompensacinių muitų paskirstymu. Remiantis šiais Jungtinių Valstijų Muitinės ir sienų apsaugos tarnybos paskelbtais duomenimis, Europos Sąjungai suteiktų lengvatų panaikinimo arba sumažinimo žala yra 95,83 mln. JAV dolerių.
(3)
Kadangi lengvatų panaikinimo arba sumažinimo ir galiausiai sustabdymo lygis padidėjo, pirmieji devyniolika produktų iš Reglamento (EB) Nr. 673/2005 II priedo sąrašo turėtų būti įtraukti į Reglamento (EB) Nr. 673/2005 I priede nurodytą sąrašą.
(4)
Papildomas 15 % ad valorem importo muitas, daugiau nei metus taikomas iš dalies pakeistame I priede išvardytiems iš Jungtinių Valstijų importuojamiems produktams, sudaro 95,83 mln. JAV dolerių neviršijančią prekybos vertę.
(5)
Reglamento (EB) Nr. 673/2005 6 straipsnio 1 ir 2 dalyse nustatytos konkrečios išimtys, pagal kurias leidžiama netaikyti papildomo importo muito. Kadangi šias išimtis galima taikyti tik tuomet, kai įvykdomos tam tikros sąlygos prieš įsigaliojant Reglamentui (EB) Nr. 673/2005 arba jo įsigaliojimo dieną, praktiškai šių išimčių negalima taikyti devyniolikai importuojamų produktų, šiuo reglamentu įtrauktų į I priedo sąrašą. Todėl reikėtų priimti konkrečias nuostatas, kad šias išimtis būtų galima taikyti minėtiems importuojamiems produktams.
(6)
Siekiant, kad nebūtų vengiama papildomo muito, šis reglamentas turėtų įsigalioti jo paskelbimo dieną.
(7)
Šiame reglamente nustatytos priemonės atitinka Atsakomųjų prekybos veiksmų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 673/2005 I priedas pakeičiamas šio reglamento I priedu.
2 straipsnis
Reglamento (EB) Nr. 673/2005 II priedas pakeičiamas šio reglamento II priedu.
3 straipsnis
1. Produktams, kuriems iki šio reglamento įsigaliojimo dienos buvo išduota licencija, kuria atleidžiama nuo muito arba muitas yra sumažinamas, papildomas muitas netaikomas, jei jie klasifikuojami priskiriant vieną iš šių KN kodų (2): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00, 6204 49 10, 6204 44 00, 6204 43 00, 6203 42 31.
2. Kai galima įrodyti, kad produktai jau vežami į Europos Sąjungą arba yra laikinai saugomi, arba yra laisvojoje zonoje, arba laisvajame sandėlyje, arba jiems taikoma neapmokestinimo procedūra, kaip apibrėžta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (3), 84 straipsnio 1 dalies a punkte, šio reglamento taikymo dieną ir jei jų paskirties vieta negali būti pakeista, šiems produktams papildomas muitas netaikomas, jei jie klasifikuojami priskiriant vieną iš šių KN kodų (4): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00, 6204 49 10, 6204 44 00, 6204 43 00, 6203 42 31.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2010 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. balandžio 14 d.

EuroVoc Classification:
Level 1: 100147
100144
100161
Level 2: 100283
100192
100177
100282
100279
100194
Level 3: 2519
2079
2119
3185
2106
6205
2520
7207
3258
1615
2200
All Descriptors: 4080
4385
4402
6173
888